**Ministru kabineta noteikumu projekta „ Grozījumi Ministru kabineta 2006. gada 27. jūnija noteikumos Nr. 508 „Noteikumi par aizsargjoslām ap valsts aizsardzības objektiem un šo aizsargjoslu platumu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Aizsargjoslu likuma 23.1 panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2006. gada 27. jūnija noteikumi Nr. 508 „Noteikumi par aizsargjoslām ap valsts aizsardzības objektiem un šo aizsargjoslu platumu” (turpmāk – Noteikumi) nosaka ap valsts aizsardzības objektiem nosakāmo aizsargjoslas platumu.Ministru kabinets 2012. gada 3. aprīļa sēdē atbalstīja informatīvajā ziņojumā „Par nepieciešamajām telpām Latvijas Valsts prezidenta kancelejas un Veselības ministrijas vajadzībām” izteikto priekšlikumu Rīgas pils Priekšpils restaurācijas un rekonstrukcijas darbu laikā Latvijas Valsts prezidenta kancelejas vajadzībām kā Valsts prezidenta pagaidu rezidenci izmantot Melngalvju nama ēku kompleksu (Rātslaukumā 5, Rātslaukumā 6, Rātslaukumā 7, Rīgā).Saskaņā ar Ministru kabineta 2012. gada 3. aprīļa sēdes lēmumu par Melngalvju nama ēku kompleksa izmantošanu kā Valsts prezidenta pagaidu rezidenci 2012. gada 27. jūnijā tika noslēgts nomas līgums Nr. RN-12-486-lī starp Latvijas Valsts prezidenta kanceleju un sabiedrību ar ierobežotu atbildību (SIA) „Rīgas nami” (turpmāk – Līgums) par nekustamā īpašuma kompleksa Rātslaukumā 5, Rātslaukumā 6, Rātslaukumā 7, Rīgā, nomu.Melngalvju nama ēku kompleksam kā Latvijas Valsts prezidenta pagaidu rezidencei tika noteikts kritiskās infrastruktūras objekta statuss. Saskaņā ar Ministru kabineta 2012. gada 19. jūnija noteikumiem Nr. 433 „Grozījumi Ministru kabineta 2006. gada 27. jūnija noteikumos Nr. 508 „Noteikumi par aizsargjoslām ap valsts aizsardzības objektiem un šo aizsargjoslu platumu”” Noteikumi tika papildināti ar 2.26.5, 2.26.6 un 2.26.7 apakšpunktiem, ap Latvijas Valsts prezidenta pagaidu rezidenci Rātslaukumā 5, Rātslaukumā 6, Rātslaukumā 7, Rīgā, nosakot jaunu aizsargjoslu 25 metru platumā, lai nodrošinātu pilnvērtīgu drošības pasākumu kompleksa realizēšanu, laikus identificētu riska faktorus un novērstu iespējamos apdraudējumus, kas var izvērsties par rupjiem sabiedriskās kārtības pārkāpumiem, veiktu preventīvos pasākumus un nodrošinātu, ka netiek apdraudēta valsts funkciju un uzdevumu izpilde.Ņemot vērā Melngalvju nama ēku kompleksa atrašanās vietas īpatnības un izvietojumu, tika secināts, ka pilnvērtīgai drošības pasākumu veikšanai ir jānosaka detalizētāks objekta aizsargjoslas plāns ar koordinātām. Saskaņā ar Ministru kabineta 2012. gada 2. oktobra noteikumiem Nr. 679 „Grozījumi Ministru kabineta 2006. gada 27. jūnija noteikumos Nr. 508 „Noteikumi par aizsargjoslām ap valsts aizsardzības objektiem un šo aizsargjoslu platumu”” Noteikumi tika papildināti ar 2. pielikumu, kas noteica aizsargjoslas ap Melngalvju nama ēku kompleksu robežas shēmu un robežpunktu koordinātas.Saskaņā ar 2016. gada 30. aprīļa vienošanos Nr. 4 pie Līguma, tā darbības beigu termiņš ir noteikts 2016. gada 31. augusts. Līdz ar to, sākot ar 2016. gada 1. septembri Melngalvju nama ēku komplekss vairs netiks izmantots kā Latvijas Valsts prezidenta pagaidu rezidence un zaudēs kritiskās infrastruktūras objekta statusu.Ņemot vērā iepriekš minēto, ir secināts, ka aizsargjoslas atrašanās ap Melngalvju nama ēku kompleksu no 2016. gada 1. septembra nav pamatota, tāpēc ir nepieciešams grozīt tiesību normas, kas šo aizsargjoslu nosaka. Līdz ar to Noteikumu projekts paredz svītrot Noteikumu 2.26.5, 2.26.6, 2.26.7 apakšpunktus un 2. pielikumu, attiecīgi atceļot aizsargjoslu ap objektiem Rātslaukumā 5, Rātslaukumā 6, Rātslaukumā 7, Rīgā. |
| 3. | Projekta izstrādē iesaistītās institūcijas | Aizsardzības ministrija. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Anotācijas II, III, IV un V sadaļa – projekts šo jomu neskar.

Aizsardzības ministrs R.Bergmanis

Vīza: valsts sekretārs J.Garisons

01.09.2016. 11:07

598

Heinrihs Rozēns

Aizsardzības ministrijas Krīzes vadības departamenta

Civilmilitārās sadarbības nodaļas vecākais referents

tālr.: 67335072, fakss: 67335037,

e-pasta adrese: heinrihs.rozens@mod.gov.lv